Swanger verpleegster sterf ná gebou ineenstortDie gebou het ná ŉ vermoedelike gasontploffing ineengestort en die lewens van minstens sewe mense geëis (Foto: Vigili Del Fuoco, AFP) Reddingswerkers het Maandag onvermoeid gewerk om die liggaam van ’n swanger verpleegster uit die puin van ’n ineengestorte gebou op die Italiaanse eiland Sisilië te bevry. Die gebou het ná ŉ vermoedelike gasontploffing ineengestort en die lewens van minstens sewe mense geëis. Die ontploffing, wat waarskynlik deur ’n gaslek veroorsaak is, het laat Saterdag deur vier geboue, onder meer ’n vierverdiepingwoonstelgebou, in die suidelike dorp Ravanusa gewoed. Die 30-jarige verpleegster Selene Pascariello, wat nege maande swanger was, is onder die slagoffers. Sy sou volgende week geboorte skenk. Pascariello se liggaam is langs dié van haar man, Giuseppe Carmina, en sy ouers gevind. Die egpaar het by hul baba se toekomstige grootouers op die derde verdieping van die woonstelgebou gekuier. Een van die eerste slagoffers wat gevind is, is die afgetrede hoërskoolonderwyser Pietro Carmina, wat ook met die Pascariello-gesin bevriend was. Snuffelhonde het twee vroue vroeg Sondag onder die puin uitgesnuffel. Hulle is sover die enigste twee oorlewendes wat gevind is. Brandbestryders is op soek na nog twee mense wat ná die ramp skoonveld is. Beelde van die toneel wys massas betonrommel, houtbalke en staal wat in die puin lê. Dit is ook duidelik dat geboue in die omtrek ook verkool en beskadig is. ‘’n Geweldige slag’ Brandbestryders is op soek na nog twee mense wat ná die ramp skoonveld is (Foto: Vigili Del Fuoco, Facebook) ’n Ondersoek is geopen na die oorsaak van die ontploffing, wat volgens die owerhede waarskynlik ’n gaslek was. Volgens Calogero Bonanno, ŉ plaaslike inwoner, was daar ’n gasreuk. “Die volgende oomblik het ons ’n geweldige slag gehoor. Só asof ’n bom afgegaan of ’n vliegtuig in die huis vasgevlieg het,” het hy aan plaaslike media vertel. Bonanno, sy vrou, drie kinders en skoonfamilie kon betyds uit die huis vlug. “Toe die vensterrame ontplof, is ons dadelik uit straat toe. Daar was oral vuur en rommel. “Dit is ’n wonderwerk dat ons leef.” Die aardgasverspreider Italgas het in ’n verklaring gesê hy het geen verslae ontvang van gaslekke in die week wat die voorval voorafgegaan het nie. “Geen konstruksiewerk was aan die gang in die gedeelte van die pypleiding wat deur die ontploffing geraak is nie en die dorp se verspreidingsnetwerk is in 2020 en 2021 ten volle geïnspekteer,” lui die verklaring. Die dorp se gaspypleidings – wat 36 jaar gelede geïnstalleer is – is van die oudstes in Italië, en loop onder die grond, wat dit vatbaar maak vir gronderosie en ‑verskuiwings. Sisilië, een van Italië se armste streke, se infrastruktuur is oor die algemeen verouderd. Baie huise en ander strukture wat in die afgelope dekades gebou is, is gebou met goedkoop materiale van swak gehalte. Dit maak dié infrastruktuur meer geneig om ineen te stort.